**A szakdolgozattal kapcsolatos általános tudnivalók**

(Szlavisztika-orosz szakirány)

**A szakdolgozat témája:**

A szakdolgozat témáját a hallgató a témavezető tanárral egyeztetve választja meg, és a szakfelelős hagyja jóvá. A témavezető a szakdolgozat írása során a hallgatót útmutatásaival folyamatosan segíti, és a konzultációkon ellenőrzi a munka menetét és eredményét. A szakdolgozattal kapcsolatos általános tudnivalókat a PPKE Bölcsészettudományi Karának Tanulmányi és Vizsgaszabályzata, valamint az ahhoz kapcsolódó kiegészítő rendelkezések tartalmazzák:

https://btk.ppke.hu/hallgatoinknak/tanulmanyi-informaciok/szakdolgozat-zarovizsga

**A témaválasztás módjai**:

1) A hallgató szakdolgozati témáját minden olyan témából kiválaszthatja, amely az oktatás témaválasztékában szerepel. Ez az orosz szakirány esetén lehet bármilyen, a mai Oroszországhoz, a régi Oroszországhoz vagy az Oroszországon kívüli orosz nyelvű közösségekhez kapcsolódó bölcsészettudományi jellegű – vagy a bölcsészet- és társadalomtudományok határterületéhez tartozó – téma (nyelvészet, történelem, irodalom, filozófia, művelődéstörténet, művészettörténet, politika, társadalom, kultúra stb.)

2) A szakdolgozatíró témáját a szak oktatóinak szakdolgozati témajavaslatai közül is kiválaszthatja.

3) Továbbá lehet saját, eredeti témajavaslata. Minden esetben a témát a leendő konzulens (más néven témavezető) tanárral és a tanszékvezetővel előzetesen engedélyeztetni kell.

**A szakdologozat témabejelentése és határideje:**

a Közép-Európa Intézet titkárságán az erre a célra készített nyomtatványon keresztül. A témát a témavezető és a tanszékvezető engedélyével lehet módosítani. A bejelentés határideje: a tavaszi szemeszterben megvédendő szakdolgozat esetében: **okt. 1.**, az ősz szemeszterben megvédendő szakdolgozat esetében: **március 1**.

**A szakdolgozat formai követelményei**:

- a szakdolgozat nyelve: magyar vagy orosz;

- a szakdolgozat terjedelme tartalomjegyzék, bibliográfia és mellékletek nélkül együtt min. 40.000 max. 60.000 leütés (szóközöket beleszámítva). Táblák, grafikonok, ábrák a fő szövegben legfeljebb az összterjedelem egynegyed részéig számíthatóak be. Különösen indokolt esetben, a témavezető írásbeli hozzájárulásával a szakdolgozat lehet ennél hosszabb;

- Times New Roman betűtípus (Microsoft Word szövegszerkesztő);

- 12-es betűtípus;

 - 1,5 sortávolság;

- alsó, felső, jobb oldali margó 2 cm; bal oldali margó – a kötés miatt – 3 cm.

A terjedelembe csak a tényleges szövegoldalak számítanak bele, és az idézetek mennyisége nem haladhatja meg a dolgozat terjedelmének egy harmadát.

A külső borítón fel kell tüntetni: a SZAKDOLGOZAT megjelölést, a készítő nevét és a készítés évét.

A szakdolgozat címoldala (azaz a szakdolgozat első oldala, amelyen azonban az oldalszámozás nem jelenik meg), a következő információkat tartalmazza (az itt megadott sorrendben):

Pázmány Péter Katolikus Egyetem

Bölcsészet- és Társadalomtudományi Kar

Közép-Európa Intézet

Szakdolgozat

Cím (alcím) magyarul / oroszul

Készítőjének neve, szakja

Témavezető neve, beosztása

 és/vagy a külsős konzulens neve és beosztása

Budapest, Évszám

2. A szakdolgozat mindig megfelelő (az előbb említett) formátumú címoldallal és az azt követő új lapon a tartalomjegyzékkel kezdődik, és a felhasznált művek bibliográfiájával, esetlegesen melléklettel (függelékkel) végződik.

3. Valamennyi átvett szöveg, gondolat, tény, adat, megállapítás vagy illusztráció a szerző nevével és a publikáció adataival kerülhet a dolgozatba. Elvárás, hogy a jelölt minimum 10 magyar és/vagy idegen nyelvű munkára hivatkozzon (3-nál nem lehet kevesebb sem a magyar, sem az idegen nyelvű munkák száma).

4. A hivatkozások rendszere következetesen vagy szövegközi, vagy lábjegyzetes formájú. Az irodalomjegyzék nem tartalmazhat olyan munkát, amelyre hivatkozás nem történt, és nem hivatkozható olyan szerző, aki nincs feltüntetve az irodalomjegyzékben.

5. Szó szerinti átvétel csak idézőjelek között lehetséges. A szó szerinti idézetek terjedelme nem haladhatja meg a dolgozat terjedelmének 30%-át, ideértve a jelölt esetleges korábbi munkáit is (önhivatkozás).

6. Lényeges, hogy a TVSz előírásai szerint (40.§ (7)) a szakdolgozat szövegéhez csatolni kell az ún. plágium-nyilatkozatot, amely a PPKE honlapján megtalálható. A plágiumot tartalmazó szakdolgozat értékelése automatikusan elégtelen!

7. A szakdolgozat (magyar és orosz) nyelvű megformálásában az adott tudományterület fogalmi apparátusát és közlési konvencióit következetesen alkalmazni kell

**A szakdolgozat beadása**

* *A beadás feltételei:*

A hallgatók kötelesek kész (de még nem bekötött) szakdolgozatukat a témavezető tanárnak a beadási határidő előtt két héttel leadni, hogy az oktatónak lehetősége nyíljon a kész dolgozat áttanulmányozására és az esetleges hibák kijavítására. A témavezető előzetes hozzájárulásával a hallgató a dolgozatot elektronikus úton is elküldheti. Ha a témavezető a dolgozatot nem kapja meg e határidőig, akkor a szakdolgozatot abban a félévben **nem lehet beadni**.

A benyújtott szakdolgozat elfogadását a témavezető tanár az Igazolás szakdolgozat benyújtásához címet viselő űrlap aláírásával igazolja. Az Igazolás beadása a Tanulmányi Osztályra egy példányban a dolgozatokkal együtt történik.

* *­A beadás módja:*

A szakdolgozatokat minden félév november 15. napjáig, illetve április 15. napjáig lehet benyújtani a Tanulmányi Osztályon és a Neptun rendszeren keresztül. A szakdolgozat a Tanulmányi Osztályon az ügyfélfogadási rendhez igazodva nyújtható be. A Tanulmányi Osztály a papír alapú szakdolgozat-benyújtáskor meggyőződik arról, hogy a hallgató szakdolgozatát a Neptun rendszeren keresztül is megfelelően benyújtotta-e, és ennek hiányában nem fogadja be a dolgozatot. Amennyiben a hallgató szakdolgozatát az előírt határidőben nem nyújtotta be papír alapon, úgy hiába nyújtotta be a határidőn belül elektronikus formában, a szakdolgozat benyújtása elkésettnek minősül.